*Tämä artikkeli käsittelee koripalloilijaa. Muista samannimisistä ihmisistä, katso Anthony Parker (täsmennyssivu).*

**Anthony Michael Parker** (s. 19. kesäkuuta 1975, Naperville) on yhdysvaltalainen entinen koripalloilija.

Parker opiskeli Bradleyn yliopistossa pääaineenaan vapaat taidot. Hän pelasi NBA:n lisäksi Israelin liigaa Maccabi Tel Avivin paidassa sekä Italian liigaa Lottomatica Roman paidassa. NBA:ssa edusti myös Philadelphia 76ersia, Orlando Magicia ja Toronto Raptorsia.

Maccabin paidassa Parker voitti Euroliigan mestaruuden kaksi kertaa ja Suproleaguen mestaruuden kerran. Häntä pidetään yhtenä parhaimmista Euroopassa pelanneista Euroopan ulkopuolisista pelaajista.

Tausta ja lapsuus
-----------------

Parker syntyi 19. kesäkuuta 1975 Napervillessä. Hänen isänsä oli yliopistokoripalloilija ja toimi myöhemmin myös valmentajana.

Anthony Parkerin sisko, Candace Parker, on myös koripalloilija. Candace Parker valittiin vuoden 2008 WNBA:n varaustilaisuudessa ensimmäisenä ja nykyisin hän pelaa Los Angeles Sparksissa. He ovatkin historian ensimmäiset sisarukset, jotka pelaavat samanaikaisesti NBA:ssa ja WNBA:ssa. Parkerin veli Marcus, on myös pelannut koripalloa, mutta ei ole koskaan menestynyt siinä suuremmin.

Parker on harras kristitty, joka on kertonut uskostaan julkisesti.
Hänellä on yksi poika sekä vaimo.

Ura
---

### Yhdysvallat

Parker pelasi yliopistokoripalloa Bradleyn yliopistossa. Parhaana kautenaan hän teki pisteitä 18,9 ja otti 6,5 levypalloa ottelua kohden. Kaudella 1994–1995 hän voitti Missouri Valley Conferencen arvokkaimman pelaajan-palkinnon.

Parker ilmoittautui vuoden 1997 NBA:n varaustilaisuuteen, jossa New Jersey Nets varasi hänet numerolla 21. Nets myi hänet kuitenkin monen muun pelaajan mukana Philadelphia 76ersille. Ensimmäisellä kaudellaan hän kärsi vähäisestä peliajasta, jonka takia hän teki debyyttikaudellaan ainoastaan 1,9 pistettä ottelua kohden saaden 5,3 minuuttia peliaikaa ottelua kohden.

Kaudella 1998–1999 hän ehti pelata ainoastaan kaksi ottelua ennen kuin hän kärsi loukkaantumisesta, joka piti hänet poissa kentiltä loppukauden. Elokuussa 1999 Philadelphia myi Parkerin Orlando Magiciin. Kaudella 1999–2000 hän pelasi Orlandon paidassa 16 ottelua, kunnes hänet vapautettiin tammikuussa 2000. Loppukauden hän pelasi CBA:ssa Quad City Thunderissa.

### Israel ja Eurooppa

Parker heittämässä
Lyhyeen NBA-uraansa pettynyt Parker lähti pois NBA:sta, vaikka luuli, että olisi saanut peliaikaa ja vastuuta liigassa. Parker päätti lähteä Eurooppaan ja hän valitsi joukkueekseen Maccabi Tel Avivin, jossa hänen oli alun perin tarkoitus pelata yksi hyvä kausi ja palata takaisin NBA:han. Joukkueen valmentajana toimi tuolloin David Blatt, joka tiesi, että Parker oli NBA-tason pelaaja ja tahtoi siksi hänet joukkueeseensa. Parker saapui Israeliin levottomimpina aikoina, jolloin palestiinalaisten ja israelilaisten välillä oli yhteenottoja, mutta tottui pian ympäristöön. Parker voitti joukkueessa heti ensimmäisellä kaudellaan Israelin mestaruuden, Israelin Cupin sekä Suproleaguen.

Kaudella 2001–2002 hän teki Euroliigassa 16,4 pistettä ja otti 5,2 levypalloa ottelua kohden. Parker johdatti Maccabin aina Euroliigan Final Fouriin saakka, jossa Panathinaikos BC voitti joukkueen ja eteni Maccabin sijaan finaaliin. Samana kautena hän oli voittamassa joukkueelleen Israelin mestaruutta ja Israelin Cupia.

Kaudeksi 2002–2003 Parker lähti pois Tel Avivista ja liittyi Lottomatica Roman joukkueeseen. Hän johdatti Lottomatican runkosarjan toiseksi ja pudotuspeleissä aina välieriin sakka. Kauden aikana Parker teki keskimäärin 14,5 pistettä ja otti 5,6 levypalloa Italian liigassa. Hän ei kuitenkaan pelannut seurassa kuin yhden kauden ajan, jonka jälkeen hän lähti jo takaisin Maccabiin.

Kaudella 2003–2004 Parker voitti Maccabin paidassa Euroliigan, Israelin liigan sekä Israelin Cupin, jolloin hän voitti harvinaisen tripla-mestaruuden. Parker nimettiin myös Euroliigan Final Fourin arvokkaimmaksi pelaajaksi. Euroliigan finaalissa Maccabi pelasi Hanno Möttölän johtamaa Skipper Bolognaa vastaan voittaen pelin ylivoimaisesti 118-74. Maccabin kotiareenalla eli Nokia Arenalla pelattua finaalia seurasi television välityksellä 41 prosenttia Israelin kotitalouksista. Kaudella 2004–2005 hän teki Euroliigassa piste-ennätyksensä, kun hän johdatti Maccabin voittoon ASVEL Basketista tehden samalla 33 pistettä. Parker jatkoi voittokulkuaan voittamalla Euroliigan mestaruuden uudestaan, jolloin hänet valittiin myös koko kauden arvokkaimmaksi pelaajaksi. Samalla hänet valittiin kauden ykköstähdistöön. Finaalissa Maccabi voitti Tau Ceramican, jossa pelasi Parkerin Raptors-ajan joukkuekaveri, Jose Calderon. Kauden jälkeen Parker teki Maccabin kanssa kahden vuoden jatkosopimuksen ja aloitti viidennen kautensa seurassa.

Parker Maccabin paidassa
Parkerin viimeisellä kaudella Euroopassa hän johdatti Maccabin Euroliigan finaaliin, jossa joukkue hävisi TsSKA Moskovalle. Parker valittiin siitä huolimatta kauden ykköstähdistöön sekä kauden arvokkaimmaksi pelaajaksi toista kertaa peräkkäin. Lokakuussa 2005 Maccabi oli pelannut ystävyysottelun Toronto Raptorsia vastaan, jolloin Parker heitti ottelun ratkaisukorin päättäen kamppailun Maccabin 105-103 voittoon. Tämän korin muistaen Raptors tarjosi Parkerille sopimusta kaudeksi 2006–2007. Koska Parkerilla ja Maccabilla oli sopimus vielä yhdeksi kaudeksi, joutui Parker ostamaan itsensä ulos seurasta ja maksamaan Maccabille 1,5 miljoonaa dollaria. Kun Parker ja Raptors olivat yhdessä ostaneet hänet ulos sopimuksesta, tekivät osapuolet sopimuksen, jonka arvo oli 12 miljoonaa dollaria kolmelta vuodelta.

### Takaisin NBA:han

31-vuotiaana Parker teki paluun NBA:han Toronto Raptorsin paidassa. Kun hän palasi Yhdysvaltoihin, nähtiin kentällä aivan erilainen Parker, kuin mitä kuusi vuotta aiemmein oli nähty. Hän teki kaudella 2006–2007 12,4 pistettä ja otti 3,9 levypalloa ottelua kohden 73 pelaamassaan ottelussa. Chicago Bullsia vastaan Parker teki 27 pistettä, joka oli hänen uransa korkein pistemäärä. Pudotuspeleissä hän oli joukkueensa tärkeimpiä pelaajia, kun hän teki pudotuspelien piste-ennätyksensä, 26 pistettä, New Jersey Netsiä vastaan. Erityisesti Andrea Bargnanin ja Jorge Garbajosan loppukauden loukkaantumiset nostivat Parkerin painoarvoa. Netsissä pelasi entinen Raptors-pelaaja Vince Carter, jota Parker joutui puolustamaan. Hänen hyvän puolustustyöskentelyn takia Netsin valmentaja Lawrence Frank alkoi kutsua Parkeria nimellä "glue guy". Nets voitti kuitenkin otteluparin otteluvoitoin 4-2 ja jatkoi pudotuspelejä, jossa sille tuli vastaan Cleveland Cavaliers, kun taas Raptors joutui kesälomalle.

Kaudella 2007–2008 Parker oli joukkueensa tärkeimpiä pelaajia ja pelasi vielä paremman kauden tehden 12,5 pistettä ja ottaen 4,1 levypalloa ottelua kohden. Hänen parhaat pelinsä olivat tammikuussa ja helmikuussa, jolloin hän teki 25 pistettä peleissä Portland Trail Blazersia ja Indiana Pacersia vastaan. Joukkue kärsi paljon loukkaantumisista, mutta Parker pystyi pelaamaan kaikissa 82 runkosarjapelissä. Pudotuspeleissä Orlando Magicia vastaan Parker teki keskimäärin 11,4 pistettä pelaamissaan 39,2 minuutissa.

Parker Clevelandin paidassa
Kaudella 2008–2009 Parkerin tilastot tippuivat hieman viime vuosista johtuen valmentajanvaihdoksista ja muista syistä. Erityisesti Jose Calderonin loukkaantuminen vaikeutti Parkerin peliä, kun hän joutui pelaamaan monessa eri pelipaikassa. Kauden aikana hän joutui olemaan poissa kahdesta pelistä, koska oli nyrjäyttänyt nilkkansa. Parkerin kauden parhaat pelit olivat taas tammikuussa, jolloin hän teki kahdesti 26 pistettä. Ensin Orlando Magicia vastaan ja myöhemmin Phoenix Sunsia vastaan. Raptors sijoittui lopulta Itäisen konferenssin 13. joka oli seuralle suuri pettymys. Joukkue ei päässyt pudotuspeleihin ja Parkerin kolmen vuoden sopimus Raptorsin kanssa päättyi.

Joulukuussa 2008 kiinnostuksensa Parkeriin osoitti Maccabi, jonka päävalmentaja, Pini Gershon, pyysi seurajohtoa tuomaan Parkerin takaisin seuraan. Siirtoa takaisin Israeliin pidettiin kuitenkin epätodennäköisenä, koska Parker oli omistautunut Raptorsin seuralle. Lopulta Parker siirtyi kaudeksi 2009–2010 Cleveland Cavaliersin riveihin kaksivuotisella sopimuksella. Tärkein syy seuran vaihtoon oli Parkerin halu voittaa NBA:n mestaruus. Parker aloitti joukkueen kaikki pelit kentältä ja johdatti joukkueensa NBA:n pudotuspeleihin. Pudotuspeleissä Cleveland voitti ensimmäisellä kierroksella Chicago Bullsin, mutta hävisi seuraavalla kierroksella Boston Celticsille.

### Maajoukkue

Parker edusti Yhdysvaltain alle 22-vuotiaita Amerikan-mestaruuskilpailuissa vuonna 1996. Välierissä Kanadaa vastaan hän oli joukkueensa paras pistemies tehtyään 19 pistettä, joka auttoi joukkueen voittoon ja vei Yhdysvallat turnauksen finaaliin. Finaalissa Yhdysvallat voitti Puerto Ricon.

Pelityyli
---------

Parkeria on kuvailtuatleettiseksi ja monipuoliseksi pelaajaksi. Hän on myös hyvä kolme pisteen heittäjä, sillä hänellä on NBA:n historian 25:ksi tarkin kolmen pisteen heittoprosentti. Parker on pelipaikaltaan lähinna heittävä takamies, mutta pystyy pelaamaan muitakin pelipaikkoja. Euroopassa hänen tavaramerkikseen tulivat lähes kolmen pisteen viivalta lähteneet tarkat heitot, sekä ilmavat alley-oop donkit.

Saavutukset
-----------

### Henkilökohtaiset palkinnot

* Euroliigan MVP 2005, 2006
* Euroliigan ykköstähdistö 2005, 2006
* Euroliigan Final Fourin MVP 2004
* Israelin liigan MVP 2004
* Missouri Valley Conferencen MVP 1995
* Parkerin Euroliiga-uran jälkeen hänet valittiin Euroliigan 50 tärkeimmän koripallovaikuttajan joukkoon.
* Kaudella 2006–2007 hänet palkittiin NBA:n Atlantin divisioonan Sportsmanship-palkinnolla, joka annetaan reilua peliä noudattaville pelaajille ja pelaajille, jotka käyttäytyvät kentällä asiallisesti.

### Joukkuemestaruudet

* Suproleaguen voitto 2001
* Euroliigan voitto 2004, 2005
* Israelin liigan mestaruus 2001, 2002, 2004, 2005, 2006
* Israelin cupin voitto 2001, 2002, 2004, 2005, 2006

Tilastot
--------

### Runkosarja

| Kausi | Joukkue | Liiga | O | 2P % | 3P % | 1P % | HL | PL | LEV | S | M | R | T | PTS | PTS YHT |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1997–1998 | Philadelphia | NBA | 37 | 39,7 % | 32,1 % | 65,0 % | 0,2 | 0,5 | 0,7 | 0,5 | 0,3 | 0,3 | 0,1 | 1,9 | 72 |
| 1998–1999 | Philadelphia | NBA | 2 | 100,0 % | 0,0 % | 0,0 % | 0,0 | 0,0 | 0,0 | 0,0 | 0,0 | 0,0 | 0,0 | 1,0 | 2 |
| 1999–2000 | Orlando Magic | NBA | 17 | 42,1 % | 7,1 % | 72,7 % | 0,3 | 1,3 | 1,6 | 0,6 | 0,6 | 0,5 | 0,2 | 3,4 | 57 |
| 2000–2001 | Maccabi Tel Aviv | Suproleague | 24 | 50,8 % | 36,4 % | 77,5 % | 1,0 | 4,3 | 5,3 | 2,2 | 1,7 | 1,4 | 0,5 | 14,0 | 337 |
| 2001–2002 | Maccabi Tel Aviv | Euroliiga | 20 | 55,9 % | 33,9 % | 72,6 % | 1,0 | 4,2 | 5,2 | 1,6 | 1,8 | 1,6 | 0,4 | 16,4 | 329 |
| 2002–2003 | Virtus Roma | Serie A | 18 | 59,6 % | 36,4 % | 76,4 % | 1,4 | 4,0 | 5,4 | 1,9 | 2,4 | 1,9 | 0,4 | 14,3 | 258 |
| 2003–2004 | Maccabi Tel Aviv | Euroliiga | 21 | 55,9 % | 49,0 % | 87,0 % | 0,9 | 4,9 | 5,8 | 3,5 | 1,6 | 1,2 | 0,2 | 16,0 | 336 |
| 2004–2005 | Maccabi Tel Aviv | Euroliiga | 24 | 55,8 % | 47,6 % | 85,6 % | 0,5 | 4,8 | 5,3 | 3,6 | 1,8 | 2,0 | 0,3 | 18,0 | 431 |
| 2005–2006 | Maccabi Tel Aviv | Euroliiga | 25 | 56,0 % | 36,5 % | 78,7 % | 0,6 | 6,3 | 6,9 | 3,8 | 2,4 | 1,7 | 0,3 | 16,0 | 336 |
| 2006–2007 | Toronto Raptors | NBA | 73 | 47,7 % | 44,1 % | 83,0 % | 0,8 | 3,1 | 3,9 | 2,1 | 1,0 | 1,0 | 0,2 | 12,4 | 903 |
| 2007–2008 | Toronto Raptors | NBA | 82 | 47,6 % | 43,8 % | 81,6 % | 0,6 | 3,5 | 4,1 | 2,2 | 1,1 | 1,0 | 0,2 | 12,5 | 1025 |
| 2008–2009 | Toronto Raptors | NBA | 80 | 42,6 % | 39,0 % | 83,4 % | 0,6 | 3,4 | 4,0 | 3,4 | 1,4 | 1,3 | 0,2 | 10,7 | 857 |
| 2009–2010 | Cleveland | NBA | 81 | 43,4 % | 41,4 % | 78,9 % | 0,4 | 2,5 | 2,9 | 1,9 | 0,9 | 0,8 | 0,2 | 7,3 | 595 |
| 7 kautta | **Yhteensä** | NBA | 371 | 45,4 % | 41,5 % | 81,3 % | 0,5 | 2,7 | 3,3 | 2,1 | 1,0 | 0,9 | 0,2 | 9,5 | 595 |
| 1 kausi | **Yhteensä** | Suproleague | 24 | 50,8 % | 36,4 % | 77,5 % | 1,0 | 4,3 | 5,3 | 2,2 | 1,7 | 1,4 | 0,5 | 14,0 | 337 |
| 4 kautta | **Yhteensä** | Euroliiga | 110 | 54,6 % | 54,0 % | 79,3 % | 0,7 | 5,1 | 5,8 | 3,1 | 1,9 | 1,6 | 0,3 | 16,3 | 1467 |
| 1 kausi | **Yhteensä** | Serie A | 18 | 59,6 % | 36,4 % | 76,4 % | 1,4 | 4,0 | 5,4 | 1,9 | 2,4 | 1,9 | 0,4 | 14,3 | 258 |

### Pudotuspelit

| Kausi | Joukkue | Liiga | O | 2P % | 3P % | 1P % | HL | PL | LEV | S | M | R | T | PTS | PTS YHT |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2002–2003 | Virtus Roma | Serie A | 9 | 42,0 % | 46,0 % | 73,7 % | 1,1 | 4,9 | 6,0 | 3,2 | 1,6 | 2,1 | 0,2 | 14,8 | 133 |
| 2006–2007 | Toronto Raptors | NBA | 6 | 41,9 % | 40,0 % | 79,5 % | 0,5 | 4,8 | 5,3 | 1,0 | 1,2 | 1,5 | 0,3 | 15,2 | 91 |
| 2007–2008 | Toronto Raptors | NBA | 5 | 40,8 % | 29,4 % | 85,7 % | 0,8 | 5,2 | 6,0 | 2,0 | 0,8 | 0,8 | 0,4 | 11,4 | 57 |
| 2009–2010 | Cleveland | NBA | 11 | 46,9 % | 45,5 % | 73,3 % | 0,1 | 2,3 | 2,4 | 1,3 | 1,0 | 0,8 | 0,3 | 8,3 | 91 |
| 1 kausi | **Yhteensä** | Serie A | 9 | 42,0 % | 46,0 % | 73,7 % | 1,1 | 4,9 | 6,0 | 3,2 | 1,6 | 2,1 | 0,2 | 14,8 | 133 |
| 3 kautta | **Yhteensä** | NBA | 11 | 43,4 % | 40,7 % | 79,4 % | 0,4 | 3,6 | 4,0 | 1,4 | 1,0 | 1,0 | 0,3 | 10,9 | 239 |

* *O = ottelut, 2p% = kahden pisteen onnistumisprosentti, 3p% = kolmen pisteen onnistumisprosentti, 1p% = yhden pisteen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo, PTS YHT = pisteet yhteensä*

Lähteet
-------

1. 1 2 3 4 5 6 7 8 9 10  Anthony Parker NBA. Viitattu 9.6.2009. (englanniksi)
2. 1 2  Official: Anthony Parker in Maccabi until 2007  10.2.2005. 24sec.net. Viitattu 24.6.2009. (englanniksi)[vanhentunut linkki]
3. ↑  Candace Parker Biography Kidzworld. Viitattu 23.6.2009. (englanniksi)
4. ↑  Mike Ulmer Goes One-on-One With Anthony Parker  3.11.2008. NBA. Viitattu 23.6.2009. (englanniksi)
5. ↑  Candace Parker USA Basketball.  Arkistoitu 25.10.2009. Viitattu 21.6.2009. (englanniksi)
6. ↑  All-Time WNBA Draft List WNBA. Viitattu 23.kesäkuuta 2009. (englanniksi)
7. 1 2  2008-2009 Game notes NBA. Viitattu 23.6.2009. (englanniksi)
8. ↑  Anthony Parker, USA Interbasket. Viitattu 21.6.2009. (englanniksi)
9. ↑  Get focused Sharing the victory.  Arkistoitu 6.1.2011. Viitattu 23.6.2009. (englanniksi)
10. 1 2  Life Lessons From Sports in a World of Strife  21.2.2009. The New York Times. Viitattu 9.6.2009. (englanniksi)
11. 1 2 3  18 Anthony Parker Toronto Raptors Hoopshype. Viitattu 9.kesäkuuta 2009. (englanniksi)
12. ↑  Anthony Parker Basketballreference. Viitattu 9.6.2009. (englanniksi)
13. 1 2 3 4  Anthony Parker sportsnet.  Arkistoitu 27.2.2007. Viitattu 9.6.2009. (englanniksi)
14. 1 2 3 4  Parker turning heads in playoff debut  31.3.2009. The Globe and Mail. Viitattu 28.6.2009. (englanniksi)[vanhentunut linkki]
15. 1 2 3  Anthony Parker a great addition to Raptors  27.7.2006. Insidehoops. Viitattu 24.6.2009. (englanniksi)
16. ↑  PARKER, ANTHONY Euroleague 2001-02 Euroliiga. Viitattu 9.6.2009. (englanniksi)
17. ↑  GAME REPORT  3.5.2002. Euroliiga. Viitattu 25.6.2009. (englanniksi)
18. ↑  The Top Overseas Free Agents on the 2006 Market (Part One)  6.7.2006. DraftExpress. Viitattu 9.6.2009. (englanniksi)
19. ↑  Storia Lottomatica Roma. Viitattu 23.6.2009. (italiaksi)[vanhentunut linkki]
20. ↑  Anthony Parker Lega Basket Serie A.  Arkistoitu 8.2.2012. Viitattu 23.6.2009. (italiaksi)
21. ↑  Game report  1.5.2004. Euroliiga. Viitattu 26.6.2009. (englanniksi)
22. ↑  Israel's Maccabi Tel Aviv wins Euro championship  2.5.2004. Israel 21c. Viitattu 26.6.2009. (englanniksi)
23. ↑  Game report  18.11.2004. Euroliiga. Viitattu 25.6.2009. (englanniksi)
24. ↑  2004-05 All-Euroleague team, MVP announced  30.4.2005. Euroliiga. Viitattu 9.6.2009. (englanniksi)
25. ↑  All-Euroleague team, MVP announced in Prague  29.4.2006. Euroliiga. Viitattu 9.6.2009. (englanniksi)
26. ↑  Best of the Euroleague and NBA: Anthony Parker  2.5.2008. ESPN. Viitattu 9.6.2009. (englanniksi)
27. 1 2  Raptors Sign Free Agent Anthony Parker NBA. Viitattu 9.6.2009. (englanniksi)
28. ↑  The Top Overseas Free Agents on the 2006 Market (Part Two)  11.7.2006. DraftExpress. Viitattu 30.6.2009. (englanniksi)
29. ↑  Anthony Parker lands in NBA with Toronto  14.7.2006. The Jerusalem Post. Viitattu 26.6.2009. (englanniksi)
30. ↑  Raptors GM Bryan Colangelo on Jamario Moon  28.11.2007. NBA. Viitattu 24.6.2009. (englanniksi)
31. 1 2 3  Anthony Parker #18 NBA. Viitattu 9.6.2009. (englanniksi)
32. ↑  Raptors Down Bulls  7.4.2007. NBA. Viitattu 25.6.2009. (englanniksi)
33. ↑  The One They Needed  24.4.2007. NBA. Viitattu 9.6.2009. (englanniksi)
34. ↑  Oh brother, where art thou? Helping resurgent Raptors  10.4.2007. CBS. Viitattu 26.6.2009. (englanniksi)
35. ↑  Raptors post up  4.5.2007. NBA. Viitattu 23.6.2009. (englanniksi)
36. ↑  Raptors Hang On to Defeat Blazers in Double Overtime  13.1.2008. NBA. Viitattu 25.6.2009. (englanniksi)
37. ↑  Box score ESPN. Viitattu 25.6.2009. (englanniksi)
38. ↑  Anthony Parker #18 SG ESPN. Viitattu 23.6.2009. (englanniksi)
39. ↑  Parker’s Season-High 26 Points Lifts Raptors Over Magic  4.1.2009. NBA. Viitattu 25.6.2009. (englanniksi)
40. ↑  Nash Dishes Out 18 Assists As Visiting Suns Down Raptors  18.1.2009. NBA. Viitattu 25.6.2009. (englanniksi)
41. ↑  Raptors upbeat despite hangovers  17.4.2009. The Star. Viitattu 23.6.2009. (englanniksi)
42. ↑  NBA's Anthony Parker: It's safer in Tel Aviv than any major US city  19.7.2006. Israel 21c. Viitattu 9.6.2009. (englanniksi)
43. 1 2  Basketball / Maccabi scrapes past Cibona 88-83  6.12.2008. Haaretz.  Arkistoitu 8.12.2008. Viitattu 23.6.2009. (englanniksi)
44. ↑  A Perfect Fit  13.7.2009. NBA. Viitattu 14.7.2009. (englanniksi)
45. ↑  Cavs sign ex-Raptor Anthony Parker  14.7.2009. ESPN. Viitattu 14.7.2009. (englanniksi)
46. ↑  Anthony Parker 2009-10 Game Log Basketball-Reference. Viitattu 22.6.2010. (englanniksi)
47. ↑  Parker, Anthony Euroliiga.  Arkistoitu 12.10.2007. Viitattu 21.6.2009. (englanniksi)
48. 1 2  SECOND COPABA MEN'S 22 & UNDER WORLD CHAMPIONSHIP QUALIFYING TOURNAMENT -- 1996 USA Basketball.  Arkistoitu 6.1.2010. Viitattu 26.6.2009. (englanniksi)
49. ↑  All Time Leaders: Three Point Field Goal Percentage NBA. Viitattu 30.6.2012. (englanniksi)
50. 1 2  Anthony Parker (1993-Present) Euroliiga. Viitattu 21.6.2009. (englanniksi)
51. ↑  Former Brave Anthony Parker Honored by NBA  3.5.2007. Bradleyn yliopisto. Viitattu 25.6.2009. (englanniksi)

Aiheesta muualla
----------------

* NBA:n pelaajaprofiili (englanniksi)
* Euroliigan pelaajaprofiili (englanniksi)
* Basketball-reference (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Anthony Parker**.